മാനേജറായിരുന്ന രഞ്ജിത്ത് സിങ് വെടിയേറ്റ് മരിച്ച സംഭവം ജയിലില് കഴിയുന്ന ദേര സച്ച സൗധ മേധാവി ഗുര്മീത് റാം റഹിം സിങ്ങിന് ജീവപര്യന്തം വിധിച്ച് കോടതി: ജയില് ശിക്ഷയ്ക്ക് പുറമേ 31 ലക്ഷം രൂപ പിഴയടക്കാനും നിര്ദ്ദേശം ചണ്ഡിഗഡ്: ലൈംഗിക പീഡനം അടക്കം നിരവധി കേസുകളില് ശിക്ഷിക്കപ്പെട്ട് അകത്ത് കിടക്കുന്ന ദേര സച്ച സൗധ മേധാവി ബാബാ ഗുര്മീത് റാം റഹിം സിങ്ങിന് ജീവപര്യന്തം കൂടി വിധിച്ച് കോടതി. ഗുര്മീത് റാം റഹീമിനും നാല് അനുയായികള്ക്കും സിബിഐ പ്രത്യേക കോടതിയാണ് ജീവപര്യന്തം തടവുശിക്ഷ വിധിച്ചത്. ദേര മാനേജരായിരുന്ന രഞ്ജിത് സിങ്ങിനെ കൊലപ്പെടുത്തിയ കേസിലാണ് ശിക്ഷ. 2002 ല് നടന്ന കൊലപാതകത്തിലാണ് 19 വര്ഷത്തിനു ശേഷം പഞ്ചകുള സിബിഐ കോടതിയുടെ വിധി. ജയില് ശിക്ഷയ്ക്കൊപ്പം പ്രതി 31 ലക്ഷം രൂപ പിഴയും ഒടുക്കണം. ഇതില് പകുതി കൊല്ലപ്പെട്ട രഞ്ജിത് സിങ്ങിന്റെ കുടുംബത്തിനു നല്കും. ആശ്രമത്തിലെ ശിഷ്യകളെ പീഡിപ്പിച്ചതിന് 2017 മുതല് 20 വര്ഷത്തെ ശിക്ഷ അനുഭവിക്കുന്ന ബാബാ ഗുര്മീത് റോഹ്തക്കിലെ ജയിലിലാണിപ്പോള്. കൊലപാതകക്കേസില് കൃഷന് ലാല്, ജസ്ബീര് സിങ്, അവതാര് സിങ്, ശബ്ദില് എന്നിവര്ക്കാണ് ഒപ്പം സമാന ശിക്ഷ ലഭിച്ചത്. പ്രതികള്ക്ക് വധശിക്ഷ നല്കണമെന്നായിരുന്നു സിബിഐ വാദം. 2002 ല് കുരുക്ഷേത്രയില് വച്ചാണ് ദേര മാനേജര് രഞ്ജിത് സിങ് വെടിയേറ്റു മരിച്ചത്. ദേരാ ആസ്ഥാനത്ത് പെണ്കുട്ടികളെ കൊണ്ടുവരുകയും ബാബാ ഗുര്മീത് അവരെ പീഡിപ്പിക്കുകയും ചെയ്യുന്നുണ്ടെന്ന ഊമക്കത്ത് പ്രചരിച്ചിരുന്നു. ഇതിനു പിന്നില് രഞ്ജിത് സിങ് ആണെന്ന നിഗമനത്തിലാണ് ബാബ കൊലപാതകം ആസൂത്രണം ചെയ്തത്. പഞ്ചാബില് വലിയ തോതില് അനുയായികളുള്ളതാണ് ദേര സച്ച പ്രസ്ഥാനം. 2017 ല് ബാബാ ഗുര്മീതിന് ആദ്യ കേസില് ശിക്ഷ പ്രഖ്യാപിക്കുമ്ബോള് പഞ്ചകുളയിലും സിര്സയിലും വലിയ കലാപം നടന്നിരുന്നു. രാജ്യത്തെ നടുക്കിയ കലാപത്തില് 40 പേരാണ് കൊല്ലപ്പെട്ടത്. ഇതു കണക്കിലെടുത്ത് ഇന്നലെ കോടതിയുടെ പരിസരത്ത് നിരോധനാജ്ഞ ഏര്പ്പെടുത്തിയിരുന്നു. Stories you may Like